CELEX: 32016D1344
Language: lt
Date: 1470268800000
Title: 2016 m. rugpjūčio 4 d. Komisijos įgyvendinimo sprendimas (ES) 2016/1344, kuriuo leidžiama pateikti rinkai organinį silicį (monometilsilanetriolį) kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (pranešta dokumentu Nr. C(2016) 4975)

6.8.2016   
            
            
               LT
            
            
               Europos Sąjungos oficialusis leidinys
            
            
               L 213/12
            
         KOMISIJOS ĮGYVENDINIMO SPRENDIMAS (ES) 2016/1344
   2016 m. rugpjūčio 4 d.
   kuriuo leidžiama pateikti rinkai organinį silicį (monometilsilanetriolį) kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
   
      
         (pranešta dokumentu Nr. C(2016) 4975)
      
   
   (Tekstas autentiškas tik anglų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2013 m. kovo 27 d. bendrovė „LLR-G5 Ltd.“ pateikė prašymą kompetentingoms Airijos institucijoms leisti pateikti rinkai organinį silicį (monometilsilanetriolį) kaip naują maisto sudedamąją dalį, kaip apibrėžta Reglamento (EB) Nr. 258/97 1 straipsnio 2 dalies c punkte;
            
         
               (2)
            
            
               2013 m. balandžio 17 d. kompetentinga Airijos maisto vertinimo tarnyba pateikė pirminio vertinimo ataskaitą. Toje ataskaitoje ji padarė išvadą, kad pagal Naujų maisto produktų reglamento (EB) Nr. 258/97 6 straipsnio 3 dalį reikia atlikti papildomą vertinimą;
            
         
               (3)
            
            
               2013 m. balandžio 26 d. Komisija išsiuntė pirminio vertinimo ataskaitą kitoms valstybėms narėms;
            
         
               (4)
            
            
               2013 m. spalio 10 d. Komisija pasikonsultavo su Europos maisto saugos tarnyba (toliau – EFSA), prašydama jos atlikti papildomą organinio silicio (monometilsilanetriolio) kaip naujos maisto sudedamosios dalies vertinimą pagal Reglamentą (EB) Nr. 258/97;
            
         
               (5)
            
            
               EFSA 2016 m. kovo 9 d. priimtoje nuomonėje dėl organinio silicio (monometilsilanetriolio, MMST) kaip naujos maisto sudedamosios dalies, naudojamos kaip silicio šaltinio maisto papilduose, saugos ir dėl ortosilikato rūgšties biologinio įsisavinamumo iš šaltinio (2), padarė išvadą, kad organinis silicis (monometilsilanetriolis) yra saugus, jei naudojamas laikantis siūlomų naudojimo sąlygų;
            
         
               (6)
            
            
               Minėta nuomonė suteikia pakankamą pagrindą nustatyti, kad organinis silicis (monometilsilanetriolis) kaip nauja maisto sudedamoji dalis atitinka Reglamento (EB) Nr. 258/97 3 straipsnio 1 dalyje nustatytus kriterijus;
            
         
               (7)
            
            
               Europos Parlamento ir Tarybos direktyvoje 2002/46/EB (3) yra nustatyti maisto papildams taikomi reikalavimai. Organinį silicį (monometilsilanetriolį) turėtų būti leidžiama naudoti nepažeidžiant šiame teisės akte nustatytų reikalavimų;
            
         
               (8)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Nepažeidžiant konkrečių Direktyvos 2002/46/EB nuostatų, šio sprendimo priede nurodytas organinis silicis (monometilsilanetriolis) gali būti pateikiamas Sąjungos rinkai kaip nauja maisto sudedamoji dalis, skirta naudoti skysto pavidalo maisto papilduose, skirtuose suaugusiesiems, jei neviršijama gamintojo rekomenduojama didžiausia 10,40 mg per dieną dozė.
   2 straipsnis
   Organinio silicio (monometilsilanetriolio), kurį leidžiama naudoti šiuo sprendimu, pavadinimas, rašomas ženklinant maisto produktus, yra „organinis silicis (monometilsilanetriolis)“.
   3 straipsnis
   Šis sprendimas skirtas „LLR-G5 Ltd.“, Golden Mile Industrial Park, Breaffy Road, Castlebar, Co. Mayo, F23 VX58, Airija.
   
      Priimta Briuselyje 2016 m. rugpjūčio 4 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  EFSA Journal 2016;14(4):4436.
   
      (3)  2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).
   
      PRIEDAS
      
         ORGANINIO SILICIO (MONOMETILSILANETRIOLIO) SPECIFIKACIJA
      
      
         Organinio silicio (monometilsilanetriolio) tapatybė
      
      
                  Cheminis pavadinimas
               
               
                  Silanetriolis, 1-metil-
               
            
                  Cheminė formulė
               
               
                  CH6O3Si
               
            
                  Molekulinė masė
               
               
                  94,14 g/mol
               
            
                  CAS Nr.
               
               
                  2445-53-6
               
            
         Organinio silicio (monometilsilanetriolio) preparatas (vandeninis tirpalas)
      
      
                  Parametrai
               
               
                  Specifikacijos vertė
               
            
                  Rūgštingumas (pH)
               
               
                  6,4–6,8
               
            
                  Silicis
               
               
                  100–150 mg Si/l
               
            
                  Švinas
               
               
                  Ne daugiau kaip 1 μl/l
               
            
                  Gyvsidabris
               
               
                  Ne daugiau kaip 1 μl/l
               
            
                  Kadmis
               
               
                  Ne daugiau kaip 1 μl/l
               
            
                  Arsenas
               
               
                  Ne daugiau kaip 3 μl/l
               
            
                  Metanolis
               
               
                  Ne daugiau kaip 5 mg/kg (liekanų)